CELEX: 32021D2074
Language: hu
Date: 2021-11-25 00:00:00
Title: A Tanács (KKBP) 2021/2074 határozata (2021. november 25.) a hágai magatartási kódexnek és a ballisztikus rakéták elterjedése elleni küzdelemnek a tömegpusztító fegyverek elterjedése elleni EU-stratégia végrehajtása keretében történő támogatásáról szóló (KKBP) 2017/2370 határozat módosításáról

2021.11.26.   
               
               
                  HU
               
               
                  Az Európai Unió Hivatalos Lapja
               
               
                  L 421/70
               
            
         A TANÁCS (KKBP) 2021/2074 HATÁROZATA
         (2021. november 25.)
         a hágai magatartási kódexnek és a ballisztikus rakéták elterjedése elleni küzdelemnek a tömegpusztító fegyverek elterjedése elleni EU-stratégia végrehajtása keretében történő támogatásáról szóló (KKBP) 2017/2370 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2017. december 18-án elfogadta a (KKBP) 2017/2370 határozatot (1), amellyel bizonyos projektek technikai végrehajtásával a Fondation pour la recherche stratégique-ket (Stratégiai Kutatási Alapítvány, a továbbiakban: az Alapítvány) bízta meg.
                  
               
                     (2)
                  
                  
                     A (KKBP) 2017/2370 határozat 3. cikkének (3) bekezdésével összhangban 2017. december 21-én került sor az Alapítvánnyal a támogatási megállapodás aláírására. A támogatási megállapodás hatálya a tervek szerint 2020. december 21-én járt volna le.
                  
               
                     (3)
                  
                  
                     Az Alapítvány 2020. május 26-án kérelmezte a (KKBP) 2017/2370 határozat végrehajtási időszakának 2021. december 20-ig történő meghosszabbítását. A kért meghosszabbítás oka a Covid19-világjárvány volt és különösen az említett határozat 1. cikkében említett több tevékenység elhalasztása, valamint az, hogy a célországok nemzeti közigazgatási szervei – az említett világjárvány miatt előállt bizonytalan helyzetben – vonakodtak az ezen tevékenységek megszervezésével kapcsolatos megbeszélések lefolytatásától.
                  
               
                     (4)
                  
                  
                     A Tanács 2020. július 20-án elfogadta a (KKBP) 2017/2370 határozatot módosító (KKBP) 2020/1066 határozatot (2), amely 2021. december 20-ig meghosszabbította az előbbi határozat hatályát.
                  
               
                     (5)
                  
                  
                     Tekintettel arra, hogy a Covid19-világjárvány által előidézett helyzet és az ahhoz kapcsolódó utazási korlátozások továbbra is kihatnak az Alapítvány tervezett tevékenységeire, az Alapítvány 2021. szeptember 27-én a (KKBP) 2017/2370 határozat hatályának további – 13 hónappal, azaz 2023. január 21-ig történő – meghosszabbítását kérte.
                  
               
                     (6)
                  
                  
                     A (KKBP) 2017/2370 határozat 1. cikkében említett tevékenységek 2023. január 21-ig történő folytatása nem jár pénzügyi forrásokat érintő következményekkel.
                  
               
                     (7)
                  
                  
                     A (KKBP) 2017/2370 határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A (KKBP) 2017/2370 határozat 5. cikke (2) bekezdésének helyébe a következő szöveg lép:
            
               
                  „(2)   Ez a határozat 2023. január 21-ével hatályát veszti.”
               
            
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. november 25-én.
            
               
                  a Tanács részéről
               
               
                  az elnök
               
               Z. POČIVALŠEK
            
         
         
            (1)  A Tanács (KKBP) 2017/2370 határozata (2017. december 18.) a hágai magatartási kódexnek és a ballisztikus rakéták elterjedése elleni küzdelemnek a tömegpusztító fegyverek elterjedése elleni EU-stratégia végrehajtása keretében történő támogatásáról (HL L 337., 2017.12.19., 28. o.).
         
            (2)  A Tanács (KKBP) 2020/1066 határozata (2020. július 20.) a hágai magatartási kódexnek és a ballisztikus rakéták elterjedése elleni küzdelemnek a tömegpusztító fegyverek elterjedése elleni EU-stratégia végrehajtása keretében történő támogatásáról szóló (KKBP) 2017/2370 határozat módosításáról (HL L 234. I., 2020.7.21., 1. o.).